AlexejDobrolubov/national_council_slovak_2010 huggingface dataset:
35. schôdza NR SR - 11.deň - B. popoludní
Dátum: 2025-06-12
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

88. Ďakujem veľmi pekne za slovo. Kolega Hargaš, veľmi správne si poznamenal to, že, nepovedal si to tak, ale myslím si, že si to tak myslel, že inštitúcia by mala byť rada, že je kontrolovaná. Lebo keď robí dobre, tak potom dostane akože pečiatku, že nepochybila a že vlastne šetrí peniaze na sociálne výdavky napríklad tejto vlády. Problém je v tom, že keď dostane ten zlý punc, že vlastne má strašne veľa pochybení, tak v zásade uberá peniaze na tie sociálne výdavky a uberá peniaze možno na štrnásty dôchodok, ktorý možno bude v ďalšej kampani. Dám takú ako keby, taký príklad z iného sektoru. Vznikol taký portál o hodnotení lekárov. A zo začiatku tí lekári strašne proti tomu vystupovali, lebo povedali, že hocikto im tam píše a že oni sa s tým nestotožňujú a tak ďalej. Ale začali zlepšovať tie svoje služby a tak ďalej a teraz si píšu na dvere tí lekári, koľko dostali bodov z toho hodnotenia z toho portálu. A toto je ako keby výsledok práce, takže možno, pán predseda, mohlo by ste, mohli by ste bodovať, mohli by ste dávať akože nálepky na inštitúcie, že ako uspeli vo vašich kontrolách a tak ďalej a možno by sa niektoré ako keby také progresívnejšie inštitúcie sa začali snažiť a vyplňovať tie vaše, vaše formuláre alebo, alebo spolupracovať s vami lepšie. A nedá mi nespomenúť, kolega Hargaš, že si spomenul tú aroganciu a v zásade tú ignoráciu všetkých týchto, všetkých týchto kritík. Ja proste stále tvrdím, že myslím si, že sme v roku 1996-1997, kde vlastne už je úplne jedno vládnej moci, že čo sa o nej hovorí, proste ide si svoje a všetko, čo niekto povie proti nej, je zahra... (Prerušenie vystúpenia časomerom.)
35. schôdza NR SR - 10.deň - B. popoludní
Dátum: 2025-06-11
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

Ďakujem veľmi pekne. Vlado, mal si výborný príhovor a povedal si mi, že nesúhlasíš s kolegami z PS, ale veľmi si nedefinoval prečo, niečo si tam hovoril o tom, že je rozdelená krajina, východ a juh a tak ďalej. No ale však my sme stretli v tvojej obci Spišský Hrhov, kde sme pred deviatimi rokmi zakladali PS-ko nie teda v tej obci, ale v tom období, kde teda keď si ešte nebol v ZA ĽUDÍ, a sme sa bavili o tom, že ako keby najväčší problém Slovenska je práve rozdelená krajina a jedna z tých vecí, čo musíme spraviť, je, vlastne ako ju spojiť, aby proste ľudia z východu a z juhu neodchádzali do Bratislavy. Takže toto by som ťa poprosil potom vysvetliť. Ale úplne súhlasím s tebou, že si ty vlastne urobil ako keby dobrú paralelu, že vlastne tento zákon zákon definuje rozpočty pre regióny, ktoré, ktoré majú problémy a ktoré tie rozpočty sú menšie ako nejaká priemerná nadácia na Slovensku. Že proste komerčné nadácie majú viac peňazí na pomoc ako toto ministerstvo alebo tento, tento návrh. A, samozrejme, dobre si to ilustroval aj touto vládnou korupciou, ktorá proste pobehuje po krajine a rozdáva svojim starostom peniaze. Takže máš pravdu, mne tento zákon, a ospravedlňujem sa, pán Migaľ, prišli ste podať ruku a všetko a veľmi vám veľmi držím palce, aby ste tam uspeli, ale tento zákon mne trošku pripadá skôr ako metodická príručka a nie ako zákon, hej, lebo proste je tam metodika, ale nie je tam obsah. Nečítal som tam, že čo vlastne chcete konkrétne dosiahnuť. Ste len napísali, že akým spôsobom to budete robiť, ale nevidel som tam cieľ. Ďakujem veľmi pekne.
12. schôdza NR SR - 5.deň - B. popoludní
Dátum: 2024-04-23
Poslanec: Šimko, Igor (HLAS - SD)
Druh vystúpenia: Vystúpenie v rozprave

6. Ďakujem veľmi pekne. Vážená pani ministerka, pán predsedajúci, kolegyne, kolegovia, predkladám správu (135a) výborov Národnej rady Slovenskej republiky o výsledku prerokovania vládneho návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia a znižovaním administratívnej záťaže, tlač 135, v druhom čítaní. Národná rada Slovenskej republiky uznesením č. 122 z 13. februára 2024 pridelila predmetný návrh zákona na prerokovanie týmto výborom: ústavnoprávnemu výboru a výboru pre hospodárske záležitosti. Určila zároveň výbor pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť ústavnoprávny výbor uznesením č. 57 z 11. apríla 2024 a výbor pre hospodárske záležitosti uznesením č. 33 z 9. apríla 2024. Z uznesení výborov uvedených pod bodom III tejto správy vyplývajú štyri nasledujúce pozmeňujúce a doplňujúce návrhy. Gestorský výbor odporúča hlasovať o bodoch 1 až 4 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia a znižovaním administratívnej záťaže, tlač 135, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválené uznesením výboru pre hospodárske záležitosti č. 43 zo 16. apríla 2024. Týmto uznesením ma výbor poveril zároveň predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu.
12. schôdza NR SR - 3.deň - A. dopoludnia
Dátum: 2024-04-18
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

22. Pán poslanec Štefunko, hospodársky výbor, teda výbor pre hospodárske záležitosti je kľúčový vzhľadom k mnohým opatreniam v štáte, v priemysle, v biznise, v ekonomike, vo všetkom a moje pozmeňujúce návrhy vychádzajú z komunikácie s ministrami a to, že ich predkladám, sa volá zodpovednosť. To, čo mnohým v predošlej koalícii chýbalo. Mňa o to viac mrzí, že sa tu kritizuje vec, ktorá je obsahovo dobrá. To, aká forma je zvolená, to nech posúdi niekto, kto je na to kompetentný, ale musím povedať, že ak tento stav bol odvrátiteľný skôr, tak vaša jednotka na kandidátke do eurovolieb pán Ódor ako premiér by to mohol vedieť sebareflexívne odôvodniť, že či náhodou teda tam nebola nejaká, nejaká disharmónia. Ale ja som rád, že aj na výbore prichádzame ku konštruktívnym debatám. V neposlednom rade by som chcel poďakovať aj za vaše vystúpenie. Pekný deň.
12. schôdza NR SR - 3.deň - A. dopoludnia
Dátum: 2024-04-18
Poslanec: Šimko, Igor (HLAS - SD)
Druh vystúpenia: Vystúpenie v rozprave

4. Vážený pán predsedajúci, vážené panie poslankyne, páni poslanci, pán minister, prekladám spoločnú správu ,103a tlač, výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 187/2021 Z. z. o ochrane hospodárskej súťaže a o zmene a doplnení niektorých zákonov v znení zákona č. 309/2023 Z. z., tlač 103, v druhom čítaní. Národná rada Slovenskej republiky uznesením č. 113 z 13. februára 2024 pridelila predmetný návrh zákona na prerokovanie týmto výborom: ústavnoprávnemu výboru a výboru pre hospodárske záležitosti. Určila zároveň výbor pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 59 z 11 apríla 2024, výbor pre hospodárske záležitosti uznesením č. 34 z 9. apríla 2024. Z uznesení výborov uvedených pod bodom III tejto správy vyplývajú dva pozmeňujúce a doplňujúce návrhy. Gestorský výbor odporúča hlasovať o bodoch 1 a 2 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorských výborov, gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 187/2021 Z. z. o ochrane hospodárskej súťaže a o zmene a doplnení niektorých zákonov v znení zákona č. 309/2023 Z. z., tlač 103, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporučil schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 42 zo 16. apríla 2024. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu.
12. schôdza NR SR - 1.deň - B. popoludní
Dátum: 2024-04-16
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

Ďakujem pekne, tak dva momenty by som len vypichol. Možnosť vyjadriť sa je súlad s .....(Nezrozumiteľne povedané.)...dohovorom, teda v jednotlivých prahových hodnotách a konaniach, ale to, že nemá odkladný účinok odvolanie, tak ja si osobne myslím, že to je ten slovenský národný záujem a národnoštátny záujem, ktorý po dlhých rokoch naozaj potrebujeme dať do popredia a ja viem, že sa to tu mnohým deštrukčným typom výrazne zle počúva, ale myslím si, že je to na mieste. Ďakujem pekne.
12. schôdza NR SR - 1.deň - B. popoludní
Dátum: 2024-04-16
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

135. Ďakujem. Tak na úvod chcem povedať, že na príklad ja výrazne podporujem obnoviteľné zdroje energie a u kolegov z PS som si všimol aj na poslednej schôdzi, že teda držali palce legislatívnym opatreniam, ktoré podporia obnoviteľné zdroje energie a má to priamy súvis, pretože, dáte asi za pravdu, páni kolegovia, že za posledných desať rokov sa tu toho veľa ozaj nepostavilo a uvediem len príklad. Napríklad také veterné elektrárne, geotermálne elektrárne a obdobné, obdobné OZE (obnoviteľné zdroje energie, pozn. red.). Vždy narazili na odpor určitých skupín ľudí. To, či to bolo objektívne, neobjektívne, to nebudem hodnotiť, ale, bohužiaľ, boli sme svedkami aj deštrukcie a prieťahov a odvolacích konaní a tisícdňových lehôt a všelijakých možných napádaní na súdoch, a myslím si, že ak teda vaša ideológia sa s týmto snúbi, čo som teraz povedal, že treba podporovať aj OZE, tak mentálne musíte uznať, že aj takéto spružnenie v oblasti novely EIA a určité, dá sa povedať, s verejnosťou určité nástroje, ktoré ponúka táto novela, bude mať za následok, že aj obnoviteľné zdroje energie budú vo vyššom podiele, ako je to dnes. Ďakujem veľmi pekne.
12. schôdza NR SR - 1.deň - B. popoludní
Dátum: 2024-04-16
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

125. Dobrý deň prajem, ďakujem veľmi pekne. Ja by som chcel povedať, že z môjho pohľadu tento zákon výrazne môže spružniť konania na Slovensku a v spolupráci, teda v súhre so zákonom o strategických investíciách určite dajme tomu katapultuje Slovensko do úplne inej dimenzie v tom pozitívnom zmysle, pretože fakt roky sme tu boli svedkami toho, ako sa predlžujú nezmyselné lehoty, úrady nekonajú a čo je strašné, tak napríklad bratislavský okresný úrad a úrad v inom katastri alebo v inom okrese rozhodne o potrebe posudzovania úplne inak. Je to tak. Ako sa hovorilo, od goldplaytingu, tak rovnako je tam aj tento dvojaký meter a ja som rád, že po dlhých rokoch sa takáto vec dostane naozaj do určitej roviny. A po ďalšie, ja som presvedčený o tom, že ochrana životného prostredia bude zachovaná, pretože nie je účelom zákona zhoršovať stav životného prostredia, ale účelom zákona je zlepšovať legislatívne prostredie tak, aby bolo ochránené životné prostredie a zároveň bol zabezpečený rozvoj Slovenska. Ale to opozícia asi nemusí úplne chápať, lebo boli sme tu svedkami tri a pol roka deštrukcie, predlžovania agónie a všelijakých obštrukčných procesov, čo potvrdili aj prvé mesiace vo svojej činnosti. Chcem vyjadriť podporu tomuto zákonu a teším sa, že konečne sa spružní tento proces za zachovanie a ochrany životného prostredia. Ďakujem veľmi pekne.
9. schôdza NR SR - 8.deň - B. popoludní
Dátum: 2024-02-13
Poslanec: Šimko, Igor (HLAS - SD)
Druh vystúpenia: Vystúpenie v rozprave

4. Výbor Národnej rady Slovenskej republiky pre hospodárske záležitosti ma určil za spravodajcu k vládnemu návrhu zákona o ochrane spotrebiteľa a o zmene a doplnení niektorých zákonov (tlač č. 53). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.
6. schôdza NR SR - 21.deň - B. popoludní
Dátum: 2024-01-23
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

229. Ďakujem pekne za slovo, pán predsedajúci. Pani poslankyňa Jurík, ďakujem za váš prejav a úprimne ma teší, že v parlamente je toľko veľa šikovných žien. Vo svojom vystúpení ste hovorili o výčitkách Európskej únie, dovolím si preto prečítať stanovisko Európskej komisie, ktorá má, vo svojom stanovisku uviedla, že široký rozsah zamýšľaných noviel a početné oblasti dotknutého práva EÚ si vyžadujú dôkladnú a solídnu analýzu. Taktiež Európska komisia vo svojom liste vyzvala ministra spravodlivosti Borisa Suska, aby vláda nepokračovala v zamýšľaných novelách a neuchýlila sa k zrýchlenému postupu bez riadnej a dôkladnej konzultácie so zainteresovanými stranami na vnútroštátnej a európskej úrovni. Zrýchlený postup bez riadnej a dôkladnej konzultácie so zainteresovanými stranami na vnútroštátnej a Európskej únii, to je presne to, čo sa tu deje. Cenu za to zaplatia občania Slovenskej republiky, ktorí budú obraní o zdroje z európskych fondov, nehovoriac o tom, že navrhované zmeny ohrozia ich bezpečnosť a majetok, pretože predložená novela Trestného zákona zo Slovenska vytvorí raj pre zločincov. Toto je cena, ktorú musia občania zaplatiť, len aby sa predstaviteľom tejto vlády zaspávalo ľahšie, bez obáv, že si po nich jedného dňa spravodlivosť príde. Ešte raz ďakujem.
6. schôdza NR SR - 21.deň - B. popoludní
Dátum: 2024-01-23
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

118. Ďakujem za slovo, pán predsedajúci. Ďakujem aj vám, pán poslanec Dvořák, za vaše vystúpenie. Opäť sme tu mali možnosť vypočuť si argumenty a fakty, ktoré jasne dokazujú, že vláda porušuje zákon. Porušuje zákon, pretože skrátené legislatívne konanie je pri tomto návrhu neopodstatnené, škodlivé a ohrozuje záujmy Slovenskej republiky. Neopodstatnené, pretože podmienky na skrátené legislatívne konanie jednoducho neboli naplnené. Škodlivé, pretože samotné skrátené konanie zamedzuje verejnú a odbornú diskusiu a to pri tak dôležitom návrhu. Už pri kompetenčnom zákone sme mohli vidieť dôsledky absencie dôkladnej diskusie. Kompetenčný zákon musela koalícia totižto opraviť takmer ihneď po jeho schválení. Návrh taktiež ohrozuje záujmy Slovenskej republiky, pretože nás posúva smerom do medzinárodnej izolácie. Včera sa napr. česká eurokomisárka Věra Jourová vyjadrila, že právo Európskej únie stanovuje, že štát, ktorý negarantuje ochranu proti korupcii, nemôže dostať finančné zdroje. Vláda však tieto výhrady ignoruje, pričom nejde len o výhrady opozície, ale aj prezidentky, odborníkov či Európskej únie. Demokratické prijímanie zákonov si však vyžaduje jednak participáciu odbornej verejnosti a diskusiu, ale aj transparentnosť celého procesu. Súčasná vláda však svojím prístupom vysiela jasný signál: Neotravujte, tu sme pri žatve! Ešte raz ďakujem za váš príspevok. Ďakujem.
6. schôdza NR SR - 21.deň - B. popoludní
Dátum: 2024-01-23
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

13. Ďakujem pekne za slovo, pán predsedajúci. Ďakujem aj vám, pán poslanec Spišiak, oceňujem váš konštruktívny prejav. Bolo veľmi zaujímavé vypočuť si názor bývalého policajného prezidenta na navrhované zmeny v Trestnom zákone. Vecne ste ukázali, prečo táto novela znamená rezignáciu štátu na plnenie svojej úlohy v oblasti bezpečnosti a spravodlivosti. Nehovoriac o tom, že Slovensku skutočne hrozí strata eurofondov a následky týchto nepremyslených zmien sa tak môžu dotknúť nielen vnútorných politík, ale aj medzinárodných vzťahov a záväzkov. Aj samotné inštitúcie Európskej únie sa už vyjadrili, že schválenie navrhovaných zmien by znamenalo spochybnenie zámeru slovenskej vlády splniť si povinnosť účinne chrániť rozpočet Únie. Tieto zmeny sú krokom k izolácii Slovenska, o čom svedčí aj fakt, že niektoré európske krajiny s nami po nástupe Ficovej vlády prestali zdieľať spravodajské informácie o ruskej vojne proti Ukrajine. Stojí vám to za to, pán predseda vlády? Pýtam sa. Stojí vám za to, byť na zozname diktátorov spolu s ľuďmi ako napríklad so saudskoarabským korunným princom či prezidentom Rwandy? Očividne vám to za to stojí, pretože ako môžeme vidieť, ste schopný urobiť všetko, len aby ste si zaistil svoju vlastnú beztrestnosť. Ďakujem.
6. schôdza NR SR - 21. deň - A. dopoludnia
Dátum: 2024-01-23
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

174. Ďakujem za slovo. Pán poslanec Dostál, chcem sa vám poďakovať za váš vecný príspevok. V ňom ste nám priblížili obraz toho, čo sa v našej krajine deje. A musím poznamenať, že je škoda, že sa do diskusie tak aktívne nezapájajú aj poslanci vládnej koalície. Pán poslanec, hovorili ste o snahách vlády rozložiť demokraciu. Je zrejmé, že stojíme pred výzvou, ktorá nás privádza naspäť do čias mečiarizmu, kedy sa Slovensko stalo čiernou dierou Európy. Verím, že vďaka aktivite opozície a občanov dokážeme zabrániť tomu, aby sme opäť skĺzli do tmy. Preto by som sa chcela poďakovať každému, kto bojuje za demokratické hodnoty, a verím, že spoločne dokážeme zmeniť smer, ktorým sa naša krajina uberá. Spomínalo sa tu tiež skrátené legislatívne konanie. Dovolím si preto na záver prečítať jeden vtip z programového vyhlásenia súčasnej vlády. "Vláda si kladie za cieľ zásadne zvýšiť stabilitu podnikateľského prostredia, a to obmedzením používania inštitútu skráteného legislatívneho konania a zabránením obchádzania diskusie so sociálnymi partnermi formou účelových návrhov zákonov bez riadneho zhodnotenia vplyvov na rozpočet verejnej správy, vplyvy na podnikateľské prostredie či sociálne vplyvy." Ešte raz ďakujem za váš príspevok. (Potlesk.)
6. schôdza NR SR - 21. deň - A. dopoludnia
Dátum: 2024-01-23
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

28. Ďakujem za slovo, pán predsedajúci. Ďakujem, Peter, aj tebe za tvoj prejav, ktorým si tento týždeň opäť otvoril rozpravu zrušeniu, k zrušeniu ÚŠP. Vo svojom prejave si spomenul skrátené legislatívne konanie. Za posledné dni a aj dnes tu budeme mať možnosť počuť mnoho argumentov a faktov, ktoré jasne dokazujú, že skrátené legislatívne konanie je v tomto prípade neoprávnené. Či už je to podmienka porušovania ľudských práv, hrozba hospodárskych škôd, či ohrozenie bezpečnosti, naplnenie ani jednej z týchto podmienok nebola vládna koalícia schopná preukázať. A tak môžem poznamenať, že vláda porušuje zákon a rokovací poriadok, len aby v zrýchlenom legislatívnom procese pretlačila tento zákon na ochranu zločincov. Hovoril si o znižovaní trestných sadzieb, zmenách v hraniciach výšky škôd a rozširovanie možností na udeľovanie podmienečného trestu, no nehovoriac o tom, že mnoho skutkov nebude po prijatí týchto zmien stíhaných, pretože už nebudú trestným činom. Otázka však znie, prečo vláda, prečo vláde prekáža Úrad špeciálnej prokuratúry a prečo sa takýmto hrubým spôsobom snaží presadiť zmeny v Trestnom zákone a zbúrať tým právny štát. Tak ako si spomínal, výsledky Úradu špeciálnej prokuratúry sú jasné, 40 väčšina právoplatne odsúdených ľudí, 130 podozrivých trestne stíhaných alebo obžalovaných za korupčné trestné činy a zneužívanie moci. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

279. Ďakujem za slovo. Pán poslanec Hargaš, oceňujem váš prejav. Už mnohokrát tu v pléne z úst opozície zazneli fakty, ktoré poukazujú na nielenže neoprávnenosť skráteného legislatívneho konania, ale predovšetkým na jeho škodlivosť. Tento problém sme mohli vidieť aj pri kompetenčnom zákone, ktorý musela vládna koalícia opravovať pár hodín po jeho schválení. Priamu zodpovednosť za toto konanie nesie predseda parlamentu Peter Pellegrini, pretože je to on, kto má dohliadať na dodržiavanie rokovacieho poriadku. Čo však čakať od predsedu parlamentu, ktorý rokovací poriadok sám porušuje, ako sme to mohli vidieť počas rozpravy o štátnom rozpočte. Ten predseda parlamentu, ktorý sa pred voľbami snažil občanov presvedčiť, že sa od svojho bývalého šéfa zásadne líši, no po voľbách dokázal pravý opak. Je to ten predseda parlamentu, ktorý hovoril o akejsi koalícii zmieru, avšak svojím konaním postavil tisícky ľudí na námestia. A teraz sa nás ten istý Peter Pellegrini snaží presvedčiť o tom, že bude nadstraníckym prezidentom všetkých ľudí. Tentokrát už však ľudia vidia vašu pravú tvár, pán Pellegrini. Dôkazom toho sú prieskumy verejnej mienky, ktoré ukazujú zásadný pokles vašej podpory v prezidentských voľbách. Verím, že aspoň toto bude ten dôvod, kvôli ktorému prehodnotíte predložený návrh. Ešte raz ďakujem vám za prednes a návrh. Ďakujem.